REGULAMENTUL (CE) NR. 1472/2007 AL COMISIEI
din 13 decembrie 2007
de derogare, pentru anul de comercializare 2007/2008, de la Regulamentul (CE) nr. 1623/2000 de stabilire a normelor de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, în ceea ce privește mecanismele de piață
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 33,
întrucât:
(1)
Articolul 27 alineatul (3) din Regulamentul (CE) nr. 1493/1999 prevede că persoanele fizice sau juridice sau grupurile de persoane care au efectuat o vinificare trebuie să livreze în scopul distilării toate produsele secundare ale acestei vinificări.
(2)
Regulamentul (CE) nr. 1623/2000 al Comisiei (2) conține normele de aplicare a acestei obligații de livrare pentru distilare, precum și, la articolul 49, anumite posibilități de derogare și, în special, posibilitatea de a înlocui, în cazul micilor producători care produc mai puțin de 80 hl pe an, obligația de distilare prin retragerea sub control a subproduselor vinificării.
(3)
Se constată că, în anumite state membre, capacitățile de colectare a subproduselor nu sunt suficiente. Prin urmare, pentru remedierea acestei situații, este necesar să li se permită statelor membre să excludă și alte categorii de producători de la obligația distilării subproduselor de vinificație.
(4)
Pentru a permite aplicarea acestei derogări pe parcursul întregului an viticol, prezentul regulament trebuie să se aplice de la 1 august 2007.
(5)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Prin derogare de la articolul 49 alineatul (4) litera (a) din Regulamentul (CE) nr. 1623/2000, statele membre pot dispune, pentru întreg teritoriul sau doar pentru o parte din acesta, pentru anul de comercializare 2007/2008, ca producătorii care nu depășesc un nivel de producție de 100 hl obținut de ei înșiși în instalațiile individuale să poată îndeplini obligația de livrare a subproduselor spre distilare prin retragerea sub control a acestor produse.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 august 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 decembrie 2007.